35. schôdza NR SR - 9.deň - B. popoludní
Dátum: 2025-06-10
Poslanec: Horecký, Ján (KDH)
Druh vystúpenia: Vystúpenie

140. Ďakujem za slovo, pán predsedajúci, dámy, páni, chcem najskôr ja zareagovať na všetkých predrečníkov, ktorým nebolo odpovedané, a ďakujem vám všetkým za zapojenie sa do diskusie. Tiež si dovolím povedať, že škoda, že diskutujeme iba v rámci opozície a potom bude mať záverečné slovo pán spravodajca. Takže pôjdem po rade. Pani kolegyňa Nash už aj na výbore, ako konštatovala, by si želala, aby návrh zákona bol ambicióznejší, aby riešil aj financovanie značkárov a samotné dotácie pre turistické trasy, aby aj v tomto bol systém. Niečo podobné povedal aj pán Dubovický, ktorý komentoval, ak som to správne pochopil, že 71-tisíc eur na rok je neuveriteľne malé nič na to, o čom sa zhovárame. A tieto dve veci chcem teraz na ne reagovať. V prvom rade chcem vyjadriť porozumenie tomu, že napriek tomu, že sa tento zákon pripravoval pôvodne ako vládny už neexistujúcej vlády v minulom volebnom období a potom poslanecký, a teraz je formálne predložený ako poslanecký, tak rešpektujem písané aj nepísané pravidlá parlamentnej demokracie a zdravý rozum. Nešiel som z nuly na 100 %. Úprimne priznám, že keby som bol minister rezortný, zodpovedajúceho rezortu, tak tá ambícia je väčšia a nastavím do zákona komplexné riešenie aj financovania týchto trás, ale to ako opozičný poslanec, alebo resp. člen opozičnej strany, ktorý predkladá formálne tento zákon ako poslanecký zákon v čase konsolidácie, tak nezatínam sekeru tak vysoko, že na ňu nedočiahne ani optimistická predstava o dobrej vôli kolegov z koalície. Takže tento zákon, správne ste prečítali, je z uváženia, z vedomia pozície, ktorú máme v opozícii, je jednoducho minimalistický. Preto, aby sme dali maximálny priestor kolegom z vládnej koalície, lebo sú legitímnymi víťazmi volieb, a aby si ministerstvo cestovného ruchu a športu osvojilo tento návrh zákona a doplnilo si ho svojimi aplikačnými predpismi, svojimi rozhodnutiami, prípadne či už v rámci druhého čítania, alebo neskôr ďalšími systémovými opatreniami. Toto je podľa mňa solídny prístup, ktorý nie je prehnane idealistický, a ktorý stavia na princípoch parlamentnej demokracie, že tu máme spolu hľadať najlepšie dostupné riešenie. A ja nechcem to najlepšie dostupné riešenie zahatať prílišnou ambicióznosťou a jednoducho nechcem diktovať ministrovi cestovného ruchu a športu a vláde Slovenskej republiky, lebo mi to nenáleží, diktovať im ďalšie systémové veci. Tak toto je moja odpoveď. Ale ešte upresním, pán Dubovický, o čo ide pri tých 71-tisíc euro. V žiadnom prípade to nie sú peniaze určené pre značkárov. Toto sú, tak to ale vyznelo, toto je čisto minimálny kompenzačný príspevok pre súkromných vlastníkov a samosprávy, teda pre všetkých vlastníkov okrem štátu za to, že strpia na svojom pozemku, na svojom území turistickú trasu, tak toto je minimálny príspevok. Keď som hovoril s vlastníkmi, tak mi povedali túto vec. Podelím sa s ďalšou konkrétnosťou, že my nechceme, lebo pôvodne v zákone bolo, aby zákon uložil povinnosť správcovi turistickej trasy jednoznačne a natvrdo starať sa o tú trasu, odstraňovať nedostatky, prekážky na ceste a tak ďalej. Prečo to nechcú, aby to jednoznačne robil správca? Pretože mali aj takú skúsenosť, že správca aj bez zlého úmyslu nezachoval sa šetrne k ich vlastníctvu. To znamená, zoťal strom, opravil lávku, keď mám byť veľmi konkrétny. Alebo urobil prekládku chodníka cez mraziareň, kde zimovali ovce. A to ten vlastník nechcel. Vlastník mi povedal, dokonca predseda asociácie súkromných vlastníkov, urbárnikov, urbariátov, že on trikrát prejde trasu po zvoze dreva a uprace si to, lebo nechce, aby mu s tým jeho drevom manipuloval niekto iný. Takže ja dávam priestor ministerstvu cestovného ruchu a športu na to, aby ten kompenzačný príspevok zvýšili, lebo zákon hovorí o minimálnom pre takého správcu, kde sa vlastník dohodne, že bude, akú údržbu bude vykonávať, v akom rozsahu. Toto všetko je otvorené. A čo sa týka značkárov, aj dnes je ten systém proste len dotačný. To znamená, že v rozpočte ministerstva cestovného ruchu a športu teraz sú nejaké peniaze pre turistiku v ich kapitole a oni z toho vyplácajú na základe žiadostí značkárom, turistickým klubom, cykloklubom peniaze na údržbu a starostlivosť o turistické trasy, ale robia to bez registra. Robia to ad hoc, a toto nie je predsa dobrý systém ani správy, ani hospodárenia. Takže týmto naozaj nezasahujeme do financovania správcov turistických trás, ani klubov, ktorí sa o toto starajú. To prenechávame na úpravu v budúcnosti, pretože opakujem, nejdeme z nuly na 100. Od kolegov zo školského výboru, pani kolegyňa Nash spomínala to hlasovanie, sme, kde sa oni zdržali v gestorskom výbore, som nepočul žiadnu konkrétnu výhradu. Aj proste ani neformálne o tom nekomunikovali, vyrozumel som, že je to politické rozhodnutie. Ako politické rozhodnutie som vnímal aj na rokovanie vlády návrh uznesenia zo strany ministerstva cestovného ruchu a športu pod vedením pána ministra Keketiho v minulosti, lebo pri rokovaniach s ministrom Keketim sme zaregistrovali záujem a podporu o tento zákon, ale politika je politika. Potom prišiel befel a návrh uznesenia, ktorý bol proti srsti samotnému ministrovi. No, ešte prepáčte mi aj tú kratučkú reakciu na môj optimizmus, pán kolega, keďže ste sa toho viackrát dotkli, pán kolega Pročko, Aj toto chcem teda pripomenúť, že ja som vyjadril idealistický, optimistický názor, že sa nenájde minister cestovného ruchu a športu, ktorý by rušil bezdôvodne turistické trasy, pretože zákon mu dáva kompetenciu aj zrušiť turistickú trasu. Tam k tomuto som sa vyjadril optimisticky. Nie k tomu, že pán minister Huliak podporí alebo nepodporí tento návrh zákona. To nechávam na ňom, na jeho vedomí a svedomí. Ale snažil som sa mu to uľahčiť, pretože v zákone okrem toho, že sme mu dali silné karty, on rozhoduje. On rozhoduje o tom, ktorá trasa bude v registri. On o tom rozhoduje. Tak sme zohľadnili aj všetky ďalšie záujmy v prípade explicitne organizovania napríklad poľovačiek, sa jednoznačne dá uzávera dočasná pre nejakú turistickú trasu. Znova pre tú bezpečnosť, ale aj preto, aby neboli obmedzené vlastnícke a užívateľské práva tých, ktorí nie sú turistami, ale inak využívajú prírodu a les. No a posledná poznámka sa týka Poľska, Maďarska, Rakúska, spomenuli ste, pán kolega Dubovický, Poľsko. Nuž ja som bol viackrát na stretnutí s turistami a s turistickými klubmi a značkármi a boli tam aj hostia z Poľska a z Maďarska, aj Rakúska a oni všetci závideli nám. Závideli nám túto ucelenú celoštátnu sieť, oni ju takú nemajú. 140-2 Vy keď hovoríte o tom, že ako je turizmus rozvíjaný v Poľsku a v Rakúsku, máte pravdu, máme sa od nich čo učiť. Ale pozor, čo sa týka celonárodnej turistickej, celoštátnej turistickej siete, nemajú ju ucelenú, nemajú tak komplexnú s dokonca riešenými prechodmi na zahraničné turistické trasy, ani s jednoznačným značením. Lebo každá farba k tej značke, každý smerovník, každá náučná tabuľa pri chodníku, toto všetko má systém, ktorý máme my u nás podchytený pod STN-kou a komplexnou službou tých dobrovoľníkov, ktorí sme už viacerí im ďakovali za tú ich prácu v týchto, Klubu slovenských turistov a Slovenského cykloklubu. Takže takto to je. Ak máme v niečom prím, čo už toho veľa nezostáva na Slovensku, v čom by sme boli v pozitívnom slova zmysle prví nielenže v Európe, ale aj na svete, tak sú to práve turistické trasy. Buďme múdri, buďme rozumní a zachovajme si toto prvenstvo a ďalej ho rozvíjajme. Z tých všetkých dobrých dôvodov, ktoré som spomínal. A týmto aj ja ďakujem všetkým dobrovoľníkom, značkárom, všetkým ľuďom, ktorí sa podieľali na zachovaní tohto 150-ročného dedičstva, unikátu, ktorý už je zapísaný v kultúrnom dedičstve UNESCO, pani kolegyňa. Už je zapísaný. A je to naozaj oprávnená pýcha Slovenskej republiky, kde sa každý z nás stavia k tomu, ako miluje túto krajinu a prírodu a ako radi ju využívame. Tak to skúsme potvrdiť stlačením správneho tlačidla. Ďakujem, skončil som.